બાળપણથી જ પેઇન્ટિંગનાં શોખીન ચૌલાને પહેલેથી જ કંઇક નવું કરવાનો વિચાર આવતો. અવનવાં ચિત્રો તો તે દોરતાં જ પણ જેમજેમ સમજણાં થતાં ગયાં તેમતેમ તેમના વિચારોને નવી ચેતના મળતી ગઇ. રસોડામાં વપરાતા નાઇફનો ઉપયોગ બ્રશ તરીકે કરવાનો વિચાર તમને કેવી રીતે આવ્યો તેનો જવાબ આપતાં ચૌલા કહે છે કે, “સ્ત્રી અને રસોડાને તો જનમોજનમનો નાતો છે. રસોડામાં ઉપયોગમાં લેવાતી નાનીનાની વસ્તુથી દરેક સ્ત્રી જાણે કે બંધાયેલી છે ને જ્યારે આ જ વસ્તુના ઉપયોગથી કંઇક નવું કરવાનો વિચાર આવે તો ચોક્કસથી તેને સફળતા મળે જ છે. મારે પણ બધાથી અલગ કરવું હતું અને માટે જ મેં નાઇફનો ઉપયોગ કરવાનું વિચાર્યું અને બસ પછી તો બેસી ગઇ પેઇન્ટિંગ કરવા. વિચારો આવતા ગયા અને હું ચિત્રો કૅનવાસ પર ઉતારતી ગઇ”.